Hajdúhadház Város Helyi Választási Bizottsága

**4242 Hajdúhadház, Bocskai tér 1.**

**Tel.: 52/384-103; T.fax: 52/384-295**

**Tárgy:** Hajdúhadházi lakos kifogásának elbírálása

**113/2014.(X.12.)HVB határozat**

Hajdúhadház Város Helyi Választási Bizottsága – a 2014. október 12. napján tartott ülésén a választási eljárásról szóló 2013. évi XXXVI. törvény (a továbbiakban: Ve.) 307/P. § (1) bekezdésének b) pontjában biztosított hatáskörében eljárva, a Ve. 214. § (1) bekezdése alapján a 2014. évi helyi önkormányzati képviselők és polgármesterek választásával kapcsolatban választópolgár által benyújtott

**kifogásának helyt ad.**

Hajdúhadház Város Helyi Választási Bizottsága megállapítja, hogy azzal, hogy közterületen, a Hajdúhadház, Jókai utcában található villanyoszlopra a Jobbik Magyarországért Mozgalom jelölő szervezetnek Rékasi László polgármesterjelöltje, valamint Hajdúhadház 8. számú egyéni választókerületében indított képviselőjelöltje érdekében választási plakátok kerültek elhelyezésre megsértette a Ve. 144. § (5) bekezdését, továbbá Hajdúhadház Város Önkormányzata Képviselő-testületének a reklámhordozók és hirdetmények elhelyezéséről és közzétételéről szóló 6/2014.(II.14.) számú önkormányzati rendeletének (a továbbiakban: Rendelet) 4. § (5), (6) bekezdéseit.

Fentiek alapján Hajdúhadház Város Helyi Választási Bizottsága jelen határozatával a Ve. 218. § (2) bekezdés b.) pontja alapján eltiltja a jogsértőt a további jogszabálysértéstől.

A határozat ellen a központi névjegyzékben szereplő választópolgár, jelölt, jelölő szervezet, továbbá az ügyben érintett természetes és jogi személy, jogi személyiség nélküli szervezet a Területi Választási Bizottsághoz címzett, de Hajdúhadház Helyi Választási Bizottságánál (cím: 4242 Hajdúhadház, Bocskai tér 1. sz., jegyzo@hajduhadhaz.hu) előterjesztett fellebbezést nyújthat be.

A fellebbezésben új tények és bizonyítékok is felhozhatók.

A fellebbezést jogszabálysértésre hivatkozással, illetve a választási bizottság mérlegelési jogkörben hozott határozata ellen lehet benyújtani.

A fellebbezést úgy kell benyújtani, hogy az legkésőbb a megtámadott határozat meghozatalától számított harmadik napon megérkezzen a megtámadott határozatot hozó választási bizottsághoz.

A fellebbezésnek tartalmaznia kella kérelem Ve. 223. § (3) bekezdése szerinti alapját,a kérelem benyújtójának nevét, lakcímét (székhelyét) és – ha a lakcímétől (székhelyétől) eltér – postai értesítési címét, valaminta kérelem benyújtójának személyi azonosítóját, illetve ha a külföldön élő, magyarországi lakcímmel nem rendelkező választópolgár nem rendelkezik személyi azonosítóval, a magyar állampolgárságát igazoló okiratának típusát és számát, vagy jelölő szervezet vagy más szervezet esetében a bírósági nyilvántartásba-vételi számát. A fellebbezés tartalmazhatja benyújtójának telefaxszámát vagy elektronikus levélcímét, illetve kézbesítési megbízottjának nevét és telefaxszámát vagy elektronikus levélcímét.

A fellebbezésre irányadó határidő jogvesztő, az a határidő utolsó napján 16 órakor jár le.

Az eljárás tárgyánál fogva illetékmentes.

**Indokolás**

A kifogástevő 2014. október 10. napján kifogást nyújtott be Hajdúhadház Város Helyi Választási Bizottságához (a továbbiakban: Választási Bizottság).

A kifogástevő az alábbiakat adta elő beadványában:

2014. október hó 09. napján késő este a Hajdúhadház, Jókai utcában található villanyoszlopon ismeretlen személyek a Jobbik Magyarországért Mozgalom jelölő szervezetnek a 2014. évi helyi önkormányzati képviselők és polgármesterek 2014. október 12. napi választással kapcsolatos választási plakátjait helyezték el. Kifogástevő beadványához fényképfelvételt csatolt, melyből megállapítható, hogy az ismeretlen személyek a villanyoszlopon Rékasi László polgármesterjelölt, valamint Hajdúhadház 8. számú egyéni választókerületben indult képviselőjelölt plakátját helyezték el.

Kifogástevő beadványában hivatkozott a Hajdúhadház Város Önkormányzata Képviselő-testületének a reklámhordozók és hirdetmények elhelyezéséről és közzétételéről szóló 6/2014.(II.14.) számú önkormányzati rendeletére, melynek 4. § (5), (6) bekezdései rögzítik, hogy

„(5) Választási plakát elhelyezése kizárólag reklámberendezéseken lehetséges.

(6) A kialakított reklámfelületeken kívül, tilos a választási plakát elhelyezése az e rendelet 3. számú mellékletében megjelölt közterületeken, az ott lévő épületeken, létesítményeken (pl. szobor, emlékmű, kerítés), növényzeten.”

A kifogástevő által beadványában hivatkozott helyi rendelet előhívott jogszabályhelyei a Ve. 144. § (5) bekezdéséből nyertek jogszabályi felhatalmazást, mely az alábbiak szerint rendelkezik:

„Egyes középületeken vagy a közterület meghatározott részén plakát, illetve óriásplakát elhelyezését a helyi önkormányzat, a fővárosban a fővárosi önkormányzat műemlékvédelmi, környezetvédelmi okból rendeletben megtilthatja. Állami vagy önkormányzati hatóság elhelyezésére szolgáló épületen vagy azon belül plakátot elhelyezni tilos.”

A Választási Bizottság megállapította, hogy a Rendelet 3. számú melléklete alapján Hajdúhadház, Jókai utcán a Rendelet 4. § (6) bekezdése értelmében a kialakított reklámfelületeken kívül tilos választási plakátot elhelyezni. A kifogást tevő által bizonyítékként becsatolt fényképfelvétel tartalmazza a jelölő szervezet logóját, valamint a jelölt nevét, így egyértelműen beazonosítható mind a jelölő szervezet, mind a jelölt, akiknek érdekében a kifogásolt, jogszabálysértő plakátkihelyezés történt.

A Választási Bizottság álláspontja szerint jogellenesnek minősül a választási plakát fentiek szerinti elhelyezése, tekintettel arra, hogy azt a helyi önkormányzat rendeletében megtiltotta.

A Választási Bizottság a kifogás előterjesztője által becsatolt bizonyítékot elfogadta, az alkalmas a jogszabálysértés tényének, nevezetesen annak alátámasztására, hogy a Rendelet 4. § (6) bekezdése által tilalmazott helyen került sor a választási plakát elhelyezésére.

Nem volt olyan körülmény, amely a bizonyíték hitelességét megkérdőjelezte volna, a benyújtott „nyilatkozat”, valamint az ahhoz csatolt 2014. 10. 10. 07:01. időpontot tartalmazó fényképfelvétel kétséget kizáróan igazolták azt, hogy a Jobbik jelölő szervezet plakátja a Rendelet által tilalmazott helyen került elhelyezésre.

A Választási Bizottság álláspontja szerint a jelölő szervezeteket felelősség terheli a kampányeszközeik felhasználásáért, valamint azon személyekért, akik kampányeszközeiket felhasználják, ezért a Jobbik Magyarországért Mozgalom jelölő szervezet jogszabálysértésért való felelősségét a Választási Bizottság a kifogásnak helyt adva megállapította.

A Választási Bizottság hivatkozással a Ve. 144. § (5) bekezdésére és az azzal összefüggésben hivatkozott Hajdúhadház Város Önkormányzata Képviselő-testületének a reklámhordozók és hirdetmények elhelyezéséről és közzétételéről szóló 6/2014.(II.14.) számú önkormányzati rendeletének 4. § (5), (6) bekezdéseire a kifogásban előadottaknak helyt adva, a rendelkező részben foglaltak szerint döntött, megállapítja a jogszabálysértés tényét, a jogsértőt a további jogszabálysértéstől eltiltja.

A Nemzeti Választási Bizottság a 959/2014. számú határozatának indokolásában a Ve. 144. § (5) bekezdésében foglaltak alapján megállapította, hogy közterületeken plakát elhelyezése abban az esetben nem engedélyezett, amennyiben azt a helyi önkormányzat a rendeletében megtiltja.

Kifogástevő kérte a Bizottságot, hogy intézkedjen a választási plakátok eltávolítása érdekében.

A Nemzeti Választási Bizottság a 11/2014. számú iránymutatásának indokolásában elvi éllel kimondja, hogy a Ve. 144. § (5) bekezdésében foglalt tilalom szerint jogszerűtlenül elhelyezett választási plakátot nemhogy el lehet, hanem el is kell távolítani.

A Választási Bizottság a határozatát a Ve. 214.§. (1) bekezdése alapján, az abban meghatározott határidőben hozta meg.

A Helyi Választási Bizottság hatáskörét a Ve. 307/P.§.(1) bekezdésének b) pontja állapítja meg.

A Határozat kötelező tartalmi elemeit a Ve. 46.§-a határozza meg.

A Bizottság a határozatot a Ve. 144. §-a, a 214. § (1) bekezdése, a 218.§ (2) bekezdésének a) és b) pontjai, valamint a 307./P. § (1) bekezdésének b) pontja alapján hozta meg.

A jogorvoslat lehetőségéről, benyújtásának helyéről és határidejéről, valamint a jogorvoslat benyújtásának feltételeiről való tájékoztatás a Ve. 10. § (1) és (3) bekezdésein, 221. § (1) bekezdésén, 223. § (1) és (3) bekezdésein, 224. § (1)-(4) bekezdésein, 225.§-án alapul.

A másodfokon eljáró Területi Választási Bizottság hatáskörét a fellebbezés elbírálására a Ve. 307/P. § (2) bekezdésének c) pontja határozza meg.

Az illetékmentességről szóló tájékoztatás az illetékekről szóló 1990. évi XCIII. törvény 33. § (2) bekezdés 1. pontján alapul.

Hajdúhadház, 2014. október 12.

Uzonyiné Marczin Erika

Hajdúhadház

Helyi Választási Bizottság

elnöke